BLO ও BLA-দের কাজে অসন্তুষ্ট কমিশন! FIR করার নির্দেশ

ওয়েব ডেস্ক : রাজ্যে চলছে ভোটার তালিকার নিবিড় সংশোধন বা এসআইআর (SIR) প্রক্রিয়া। গত ৪ নভেম্বর থেকে শুরু হয়েছে এই প্রক্রিয়া। চলবে ৪ ডিসেম্বর পর্যন্ত। তবে এই প্রক্রিয়ার নিয়ে বুথ লেবেল অফিসার (BLO) বা বুথ লেবেল এজেন্টের (BLA) কাজে অসন্তুষ্ট নির্বাচন কমিশন।

জানা গিয়েছে, জাতীয় নির্বাচন কমিশনের (Election Commission) বিশেষ প্রতিনিধি দল গত ৫-৭ নভেম্বর কোচবিহার, জলপাইগুড়ি, আলিপুরদুয়ার, এই তিন জেলায় পরিদর্শন করে। তার পর প্রতিনিধি দলের দেওয়া রিপোর্টে জানানো হয়, একাধিক বুথ লেবেল অফিসার এবং বুথ লেবেল এজেন্টের কাজে অসন্তুষ্ট নির্বাচন কমিশন। সুত্রের খবর, রিপোর্টে ৮জন বিএলএ-এর বিরুদ্ধে এফআইআর করার নির্দেশও দিয়েছে কমিশন।

আরও খবর : রবিবার ১৬ ঘন্টা বন্ধ থাকছে বিদ্যাসাগর সেতু! যানজটের আশঙ্কা

সেই সঙ্গে একাধিক বিএলও (BLO)-কে করা হয়েছে শোকজ। কমিশনের অভিযোগ, যে সমস্ত বিএলএ (BLA)-র বিরুদ্ধে এফআইআর করার নির্দেশ দেওয়া হয়েছে তারা এসআইআর-এর নিয়ম নীতি লঙ্ঘন করার চেষ্টা করেছে। তার মধ্যে যেমন রয়েছে মৃত ভোটারের নাম তোলার চেষ্টা। সেই সঙ্গে রয়েছে বাড়িতে বসেই ফর্ম বিতরণ।

আর কমিশনের দেওয়া এই নির্দেশকে কার্যত কটাক্ষ করেছেন উত্তরবঙ্গ উন্নয়ন দপ্তরের মন্ত্রী উদয়ন গুহ (Udayan Guha)। মন্ত্রীর কথায়, ‘এখনও শুধুমাত্র ফর্ম বিতরণ চলছে। ফর্ম জমা নেওয়া হয়নি। তাহলে প্রতিনিধি দলের সদস্যরা কি করে জানলেন বিএলএ মৃত ভোটারের নাম তোলার চেষ্টা করছে।’ একই সঙ্গে নির্বাচন কমিশনের প্রতিনিধি দল বিভিন্ন জায়গা ভিজিট না করেই যে রিপোর্ট দিয়েছে, সে ব্যাপারে কটাক্ষ করছেন মন্ত্রী উদয়ন।