উদয়ন গুহ–শুভেন্দু তরজায় তপ্ত বিধানসভা, কটুক্তি ঘিরে হট্টগোল

কলকাতা: বাজেট (West Bengal Budget) পর্যালোচনা নিয়ে আলোচনা চলাকালীন মন্তব্য–পাল্টা মন্তব্যে তপ্ত হয়ে উঠল বিধানসভার অধিবেশন কক্ষ। উদয়ন গুহকে কেন্দ্র করে বিরোধী দলনেতা শুভেন্দু অধিকারীর (Suvendu Adhikari) কটুক্তির অভিযোগে শুরু হয় তীব্র হট্টগোল।

আলোচনার সময় বিজেপি বিধায়ক অশোক লাহিড়ী দাবি করেন, উড়িষ্যার আর্থিক বৃদ্ধির হার পশ্চিমবঙ্গের থেকে বেশি। এর প্রতিবাদে সরব হন মন্ত্রী উদয়ন গুহ। তিনি উড়িষ্যায় বাঙালিদের উপর অত্যাচারের প্রসঙ্গ তোলেন বলে জানা যায়।

আরও পড়ুন: আরজি কর দুর্নীতি মামলায় প্রথম চার্জশিট জমা করল ED

এই পর্বের মধ্যেই বিরোধী দলনেতা শুভেন্দু অধিকারী উদয়ন গুহকে লক্ষ্য করে ব্যক্তিগত মন্তব্য করেন বলে অভিযোগ ওঠে। এরপরই দুই পক্ষের মধ্যে উত্তেজনা ছড়িয়ে পড়ে এবং অধিবেশন কক্ষে হইচই শুরু হয়।

পরিস্থিতি সামাল দিতে হস্তক্ষেপ করেন বিধানসভার স্পিকার বিমান বন্দ্যোপাধ্যায়। তিনি দুই পক্ষের বিতর্কিত মন্তব্য কার্যবিবরণী থেকে এক্সপাঞ্জ করার নির্দেশ দেন। এরপর কিছুটা শান্ত হয় পরিস্থিতি।